Colonia Caroya, un cjanton di Friûl in Argjentine
Se o cjalais te colone chi a çampe, o cjatais lis "Categoriis" di chest blog. Cjalant di parsore a sot, la tierce e je "Furlans fûr dal Friûl". Cheste posizion e je dome par une cuistion di ordin alfabetic, ma par tantis motivazions, propit tal ambient web e varès di jessi metude tal prin puest. Fevelâ di emigrazion, massime in Friûl, al è une vore intrigôs. Il pericul plui grant al è che de autocelebrazion, de retoriche, dal fevelâ cence scoltâ. Lui ai dit plui voltis: di cuant che o ai scomençât a interessâmi des mês lidrîs, a cjapâ cussience che il Friûl al è un toc di mont speciâl, ni miôr ni piês di chei altris, ma diferent (o almancul o sperarès che al resti diferent), o ai vude la furtune di scuvierzi che il Friûl nol è dome chenti. Ator pal mont a esistin inmò tantis e impuartantis comunitâts furlanis, aromai componudis pal plui di dissendents di chê tante int che e je stade "libare di scugnî lâ".
Une di chestis e je dal sigûr chê di Colonia Caroya, in Argjentine, in provincie di Cordoba, ma chei che a son passâts par là a san che si podarès definîle "in provincie di Friûl". La Rêt mi à metût in contat cun tantis personis che a son deventadis amiis e no pues no ricuardâ cun grande nostalgjie prime di ducj Claudio Roya e no fâs altris nons parcè che no volarès dismenteâ nissun. Cuant che o ai vude la furtune di visitâ chê citadine, prime cjalant chest biel documentari intitulât Farcadice e po di persone, o ai viodût cui miei voi trop che i Furlans fûr dal Friûl al bramin di scuvierzi lis lôr lidrîs. Us contin juste un pâr di episodis, par cirî di fâus capî ce che par lôr al significhe Friûl. No sai voaltris, ma personalmentri, o fâs fature a lâ indaûr tal gno arbul gjenealogjic. Po ben, plui di un di chei zovins che o ai cognossût là jù mi savevin contâ a memorie i nons dai lôr vons lant indaûr cence problemis fint a 3, 4 gjenerazions, sedi di bande di mari, che di bande di pari, comprindûts i nons dai paîs che a jerin rivâts. E une altre robe mi à lassât cence peraulis: fevelant cuntun anzianut i vin domandât: "Di dulà sêso?" e lui "O soi di Glemone". Continuant il discors al è vignût naturâl domandâi ancje "E cuant vêso stât la ultime volte a Glemone?". Nus à dit "Stât a Glemone? Jo? Mai, jo o soi di Glemone, ma i ultins che le àn viodude a son stâts i miei vons cuant che a son partîts par vignî chi in Argjentine: nissun de mê famee al è plui tornât là". E dut chest fevelant un furlan patoc!
A son inmò zovins che a mantegnin la nestre lenghe, ma tancj a volaressin cognossile miôr, fevelâle e imparâle parcè che al sarès par lôr un continuâ a tignî impiade chê lum clamade identitât furlane.
Par chest i "Blecs" di Massimo Garlatti-Costa si presentin come un otim imprest par dute chê zoventût dissendente che e volès tornâ a sdongjâsi a la lenghe dai lôr vons, no dome a Colonia Caroya.
O ai tancj pinsîrs inmò pal cjâf e o riscji di fâ confusion contant dut intune volte... O torni al titul dal post, segnalant chest link suntun servizi propit su Colonia Caroya publicât za tancj mês indaûr su La Patrie dal Friûl.
fur_Latn fur_Latn fur_Latn fur_Latn fur_Latn fur_Latn